
Text rozhodnutia
Súd: Krajský súd Prešov Spisová značka: 3Sd/89/2014 Identifikačné číslo súdneho spisu: 8014201210 Dátum vydania rozhodnutia: 04. 11. 2014 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2014:8014201210.2 Uznesenie Krajský súd v Prešove v právnej veci navrhovateľky U. Y., bývajúcej vo Q. č. XXX, proti odporkyni Sociálnej poisťovni, ústrediu v Bratislave, Ul. 29. augusta č. 8, o výšku invalidného dôchodku takto r o z h o d o l : Konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Navrhovateľka sa návrhom zo dňa 17.09.2014 domáhala preskúmania rozhodnutia odporkyne zo dňa 25.08.2014 č. XXX XXX XXXX, ktorým jej bol od 02.05.2014 priznaný invalidný dôchodok v sume 152,20 eur mesačne pri poklese schopnosti vykonávať zárobkovú činnosť 50%. Po podaní návrhu bol zdravotný stav navrhovateľky posúdený Sociálnou poisťovňou, pobočkou v Bardejove dňa 16.10.2014 a navrhovateľka bola uznaná za naďalej invalidnú s mierou poklesu schopnosti vykonávať zárobkovú činnosť 75% a to od 02.05.2014. O obsahu uvedeného posudku bola navrhovateľka upovedomená uznesením zo dňa 22.10.2014, ktoré jej bolo doručené dňa 27.10.2014. Navrhovateľka písomným podaním zo dňa 03.11.2014 vzala svoj návrh späť a žiadala konanie zastaviť. Odporkyňa na základe posudku zo dňa 16.10.2014 je povinná vydať nové rozhodnutie vo veci podľa § 112 zákona č. 461/2003 Z.z. o sociálnom poistení v znení neskorších predpisov. Podľa § 250d ods. 3 O.s.p. - súd uznesením konanie zastaví, ak bol návrh vzatý späť. Podľa § 250l ods. 2 O.s.p. - pokiaľ v tretej hlave piatej časti O.s.p. nie je ustanovené inak, použijú sa pre konanie o opravných prostriedkoch proti rozhodnutiam správnych orgánov primerane ustanovenia druhej hlavy s výnimkou §250a. Pretože tretia hlava piatej časti neobsahuje osobitné ustanovenia o postupe súdu v prípade späťvzatia návrhu, bolo potrebné konanie zastaviť podľa § 250d ods. 3 O.s.p. O náhrade trov konania krajský súd rozhodol podľa § 146 ods. 1 písm. c/, §246c O.s.p., pretože žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

